গৌরচন্দ্র ভাস্কর

গৌরচন্দ্র ভাস্কর (২২ এপ্রিল ১৯০৯ - ২২ এপ্রিল ১৯৯৪) ছিলেন একজন প্রখ্যাত ভারতীয় বাঙালি ভাস্কর ও উচ্চাঙ্গ সঙ্গীতসাধক। অঞ্জলি বসু সম্পাদিত, সংসদ বাঙালি চরিতাভিধান, দ্বিতীয় খণ্ড, সাহিত্য সংসদ, কলকাতা, জানুয়ারি ২০১৯ পৃষ্ঠা ১১৯,  বিশ শতকে হস্তিদন্ত শিল্পের রাজাধিরাজ ছিলেন গৌরচন্দ্র ভাস্কর। 

জন্ম ও প্রারম্ভিক জীবন 
গৌরচন্দ্র ভাস্করের জন্ম ১৯০৯ খ্রিস্টাব্দের ২২ এপ্রিল  ব্রিটিশ ভারতের অধুনা  পশ্চিমবঙ্গের মুর্শিদাবাদ জেলার  বহরমপুরে। তার মাতা গোবিন্দসুন্দরী, পিতা হরেকৃষ্ণ ভাস্কর ছিলেন একজন বিশিষ্ট হস্তিদন্ত শিল্পী। ১৯১১ খ্রিস্টাব্দে শিল্পকর্মের জন্য দিল্লির দরবারে রাজা পঞ্চম জর্জ তাকে স্বর্ণপদক প্রদান করে। গৌরচন্দ্র বাল্যকালেই পিতার কাছে হস্তিদন্ত শিল্পের প্রাথমিক শিক্ষালাভ করেন। তার বিদ্যালয়ের পাঠ শুরু হয় ১৯১৫ খ্রিস্টাব্দে স্থানীয় নতুনবাজারের বাংলা স্কুলে। কিন্তু তার বিদ্যালয়ের প্রথাগত পাঠ বেশিদূর এগোয়নি বারো বছর বয়সে ১৯২১ খ্রিস্টাব্দে পিতৃবিয়োগের কারণে। তিনি তার পিতামহ গিরিশচন্দ্র ভাস্কর, পিতার প্রিয় ছাত্র কার্তিকচন্দ্র এবং তার শিল্পগুরু মাতুল হরিপদ ভাস্করের কাছে মুর্শিদাবাদ ঘরানার শিল্পকর্মের শিক্ষা লাভ করেন।  এদিকে যখন তার হস্তিদন্ত শিল্পের চর্চা চলছে জোর কদমে তখনই কাশিমবাজার রাজবাড়িতে অনুষ্ঠিত স্বনামধন্য গায়িকা গওহর জান ও তার মা মালকা জান'-এর ঐতিহাসিক নৃত্যানুষ্ঠান গৌরচন্দ্রকে টেনে আনে সঙ্গীতের জগতে। শিল্পজ্ঞানপিপাসু গৌরচন্দ্র উত্তর ভারতীয় ঘরানা শিক্ষালাভের জন্য ১৯৩০ খ্রিস্টাব্দে একুশ বৎসর বয়সে দিল্লির আইভরি প্যালেসে যোগ দেন। দিল্লিতে গৌরচন্দ্র শিল্পী জয়নারায়ণ, মহম্মদ খয়রাতি মিঞা, পণ্ডিত নাথ্‌থু ওস্তাদ প্রমুখ দিকপাল শিল্পীর সান্নিধ্য লাভ করেন এবং হস্তিদন্ত শিল্পে বিশেষ ব্যুৎপত্তি অর্জন করেন। অন্য দিকে ভারতীয় মার্গসঙ্গীতের গভীর চর্চাও শুরু হল সেখানে। উস্তাদ আইনুদ্দিন খানের কাছে শেখেন সেতারবাদন, পণ্ডিত বদ্রীপ্রসাদ শর্মার কাছে গ্বালিয়র ঘরানার খেয়াল এবং ডাগর ঘরানার উস্তাদ নাসিরুদ্দিনের একমাত্র বাঙালি ছাত্র রমেশচন্দ্র চক্রবর্তীর কাছে শেখেন ধ্রুপদ।  উস্তাদ বড়ে গোলাম আলির সঙ্গেও তাঁর সংযোগ তৈরি হয়।

শিল্পকর্ম
শিল্প ও সুরে ঋদ্ধ হয়ে গৌরচন্দ্র বহরমপুরে ফেরেন ১৯৪৬ খ্রিস্টাব্দে। হস্তিদন্ত শিল্পে তিনি মুর্শিদাবাদি ঘরানার সঙ্গে মিলিয়ে দেন উত্তর ভারতীয় ঘরানাকে। দুয়ের সংযোগে সৃষ্টি হয় এক অনিন্দ্য শিল্পকর্ম। তার মুর্শিদাবাদের বৈশিষ্ট্যপূর্ণ শিল্প কর্ম ছিল একটিমাত্র দন্তখণ্ড থেকে একটি সম্পূর্ণ শিল্পবস্তু নির্মাণ। চালক-সহ চলমান গো-যান, পাউডার কেস, ময়ূরপঙ্খী-তৈরির একচেটিয়া অধিকার ছিল তাতে। এতে যুক্ত হয় আরো দু’টি ঘরানা— উত্তর ভারতের জালি বা জাফরির কাজ এবং মহীশূরের মূর্তি শিল্প।

গৌরচন্দ্রের শিল্পকর্মের গুণমুগ্ধদের সুদীর্ঘ তালিকায় ছিলেন পণ্ডিত জওহরলাল নেহরু, রানি দ্বিতীয় এলিজ়াবেথ, শিল্পাচার্য নন্দলাল বসু প্রাক্তন রাষ্ট্রপতি ভি ভি গিরি, বিধানচন্দ্র রায়, পদ্মজা নায়ডু, কবিপুত্র রথীন্দ্রনাথ ঠাকুর প্রমুখেরা। তিনি
পুরস্কৃত হয়েছেন বহুবার। পশ্চিমবঙ্গ রাজ্য শিল্প প্রতিযোগিতায় সেরা শিল্পের পুরস্কার পান ১৯৫৭, ৫৮,৫৯, ৬১ এবং ৬৪ খ্রিস্টাব্দে। ১৯৭০ খ্রিস্টাব্দে ভারতের রাষ্ট্রপতি কর্তৃক প্রদত্ত জাতীয় পুরস্কার ছাড়াও দেশ বিদেশের বহু খ্যাতনামা ব্যক্তির থেকে বিভিন্ন সময়ে শংসাপত্র, অভিনন্দন লাভ করেন।

গৌরচন্দ্র শিল্প ও সঙ্গীত চর্চার পাশাপাশি হোমিয়োপ্যাথি চিকিৎসায় রোগীরও সেবা করেছেন আমৃত্যু।
জীবনাবসান
১৯৯২ খ্রিস্টাব্দের বন্যপ্রাণী সংরক্ষণ আইনে নিষিদ্ধ হয়ে যায় হস্তিদন্ত শিল্প। সে যন্ত্রণা তাঁকে ব্যথিত করে। ১৯৯৪ খ্রিস্টাব্দের ২২ এপ্রিল বহরমপুরের প্রয়াত হন। 
উত্তরাধিকার
পরবর্তীকালে গৌরচন্দ্র ভাস্করের পুত্র-কন্যাগণ পিতার বহুমুখী প্রতিভার উত্তরাধিকারী হিসাবে সফলতা পেয়েছেন। জ্যেষ্ঠ পুত্র দিলীপ ভাস্কর হোমিওপ্যাথিক চিকিৎসক, দ্বিতীয় পুত্র গৌতম হস্তিদন্তশিল্পী, তৃতীয় পুত্র ধ্রুপদ শিল্পী এবং কনিষ্ঠ জন রমাপ্রসাদ একজন চিত্রশিল্পী এবং কন্যা সবিতা হলেন একজন সঙ্গীতশিল্পী। এঁরা সকলে পিতার স্মৃতি আগলে বাসভবন 'সুর-শিল্পলোক' কে শিল্পকলা, সংগীত আর দুষ্প্রাপ্য গ্রন্থ চয়ন ও সংগ্রহে মিউজিয়ামে রূপান্তরিত করেন। 

তথ্যসূত্র 

বিষয়শ্রেণী:১৯০৯-এ জন্ম
বিষয়শ্রেণী:১৯৯৪-এ মৃত্যু
বিষয়শ্রেণী:মুর্শিদাবাদ জেলার ব্যক্তি
বিষয়শ্রেণী:বাঙালি ভাস্কর
বিষয়শ্রেণী:ভারতীয় পুরুষ ভাস্কর
বিষয়শ্রেণী:ভারতীয় সঙ্গীত শিল্পী
বিষয়শ্রেণী:হিন্দুস্তানি সঙ্গীতশিল্পী